पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी समेत प्रदेेश के ज्यादातर जिलों में रविवार को बादल छाए हुए हैं। बीकानेर में दोपहर बाद अंधड़ शुरू हुआ। उसके बाद बीकानेर के नापासर व आसपास के कई गांवों में बारिश के साथ जमकर ओले गिरे। चित्तौड़गढ़ में सुबह-सुबह हल्की बूंदाबांदी भी हुई। कई अन्य जिलों में बादलों का जमावड़ा बना हुआ है। इससे पारा भी लुढ़का है।
बीकानेर में अंधड़्, ओले और बारिश के बाद तापमान में गिरावट आई है। मौसम विभाग ने रविवार सुबह एक चेतावनी जारी करते हुए पश्चिमी राजस्थान में बारिश व अंधड़ होने की आशंका जताई थी। बीकानेर के नापासर सहित आसपास के कई गांवों में दोपहर करीब डेढ़ बजे बारिश के साथ ओले गिरे। इसके बाद मौसम में ठंडक घुल गई है।
धूप के बीच बादल भी
कोटा में मौसम सामान्य रहा। धूप खिली। हालांकि सुबह बादल छाए हुए थे, जो दोपहर तक बने रहे। अजमेर में दोपहर 1 बजे थोड़ी देर के लिए बादल छाए थे, अब मौसम साफ है। अलवर में सुबह से ही बादल छाए हुए हैं। गर्मी से थोड़ी राहत महसूस की जा रही है। नागौर में भी कमोबेश यही हाल है। बादल छाने से धूप की तल्खी महसूस नहीं हो रही।
बूंदाबांदी से मौसमसुहाना
चित्तौड़गढ़ में सुबह-सुबह जब लोग बिस्तर से उठे तो शहर बूंदाबांदी से नहा चुका था। मौसम सुहाना हो गया था। बाद में भले ही धूप निकल आई, लेकिन मॉर्निंग वॉक या योग करने के लिए छतों पर चढ़े लोगों को काफी सुकून मिला। जैसे-जैसेे दिन चढ़ा, बादल छट गए और धूप खिल गई। इधर, दौसा, सीकर और बाड़मेर में बादलों के बीच दिनभर सूरज छिपा रहा। हवा में थोड़ी ठंडक महसूस हो रही है। मौसम विशेषज्ञों का कहना है कि हिंद महासागर की हवा दिशा परिवर्तित कर अन्य दिशाओं में प्रवाहित हो रही है। इसके कारण अप्रैल-मई माह में मौसम में बदलाव देखा जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn